Predkladacia správa

Správa o plnení rozpočtu EXIMBANKY SR za 1. polrok 2003 je predkladaná na rokovanie vlády SR na základe uznesenia vlády SR č. 1243 zo dňa 13.11.2002. Rada banky materiál prerokovala dňa 4.8.2003 a odsúhlasila ho s pripomienkami, ktoré boli v plnom rozsahu zapracované. Dozorná rada odsúhlasila materiál dňa 25.8.2003 bez pripomienok.

V súlade s čl. 10 ods. 6 Smernice na prípravu a predkladanie materiálov na rokovanie vlády SR správa nebola predložená na pripomienkové konanie. Materiál nemá finančný, ekonomický, environmentálny vplyv ani vplyv na zamestnanosť. Z uvedeného dôvodu neobsahuje príslušné doložky.

Predkladaný materiál analyzuje hodnotené obdobie z hľadiska podpory exportu slovenských podnikateľských subjektov, vývoja aktív, pasív a plnenia nákladov a výnosov v porovnaní s rozpočtom EXIMBANKY SR na rok 2003 schváleným Národnou radou Slovenskej republiky uznesením č. 124 zo dňa 12. decembra 2002. 

EXIMBANKA SR sa svojimi produktmi a službami, orientovanými na podporu exportných aktivít slovenských podnikateľských subjektov, podieľala i na znižovaní deficitu zahraničného obchodu Slovenskej republiky. Podporu exportu realizovala aj prostredníctvom znižovania základnej úrokovej sadzby, čo predstavovalo výhodnejšie financovanie pre slovenských exportérov.